送李冀州詩
作者：蘇舜欽
朝代：宋

paragraphs: 冠蓋傾動車馬稠，都門曉送李冀州。
冀州綠髮三十一，𧽼𧽼千騎居上頭。
眼如堅冰靦河月，氣勁倢鶻橫清秋。
不爲膏粱所汩沒，直與忠義相沈浮。
干戈未定民力屈，此行正解天子憂。
男兒勝衣志四海，實恥坐得萬戶侯。
斾旌明滅朔野闊，笳鼓凄斷邊風愁。
孤雲南飛莫回首，下有慈親雙淚眸。
自古忠孝不兩立，功名及時乃可收。
眾人刮目看能事，著鞭無爲儒生羞。